b'\n_START_ARTICLE_\nBotulisme\n_START_SECTION_\nEtiologia i patog\xc3\xa8nia\n_START_PARAGRAPH_\nEl bacteri Clostridium botulinum es troba en zones contaminades, on els s\xc3\xb2ls i les aig\xc3\xbces no tractades produeixen un brou de cultiu ideal. Aquest bacteri produeix unes espores que sobreviuen en els aliments, els quals es poden contaminar amb aquestes espores en els processos d\'elaboraci\xc3\xb3 i/o emmagatzematge. All\xc3\xad produeixen una toxina -de diferents grups gen\xc3\xb2mics- que en ingressar al cos, fins i tot en m\xc3\xadnimes quantitats, sol causar greus intoxicacions. Les toxines (metal\xc2\xb7loproteases, estructuralment bastant semblants a les que causen el t\xc3\xa8tanus, amb una cadena de polip\xc3\xa8ptids pesada -de 100 kDa- i una lleugera -de 50 kDA-, unides per un pont disulfur) tenen una potent acci\xc3\xb3 neurot\xc3\xb2xica, ja que impedeixen l\'alliberament de l\'acetilcolina, ocasionant par\xc3\xa0lisi fl\xc3\xa0ccida, fallida parasimp\xc3\xa0tica i aturada cardiorespirat\xc3\xb2ria. En alguns casos es produeixen disfuncions ventriculars (s\xc3\xadndrome de Takotsubo), similars a les d\'un quadre coronari agut, a conseq\xc3\xbc\xc3\xa8ncia de l\'afectaci\xc3\xb3 del sistema nervi\xc3\xb3s aut\xc3\xb2nom. El per\xc3\xadode d\'incubaci\xc3\xb3 de la forma aliment\xc3\xa0ria del botulisme \xc3\xa9s d\'unes 12-36 hores des del moment d\'ingerir la toxina. De vegades, la malaltia debuta amb fasciculacions (contraccions musculars involunt\xc3\xa0ries) generalitzades. El botulisme es considerat una de les malalties de la placa o uni\xc3\xb3 neuromuscular._NEWLINE_De fet, la botulina \xc3\xa9s la subst\xc3\xa0ncia m\xc3\xa9s t\xc3\xb2xica que existeix. La toxicitat \xc3\xa9s tan alta, que \xc3\xa9s probable que amb tan solament tastar l\'aliment contaminat per a confirmar que est\xc3\xa0 dolent, la persona s\'intoxiqui greument, fins i tot com per a produir la mort. _NEWLINE_La malaltia pot ser classificada de diverses formes: segons criteris exclusivament etiol\xc3\xb2gics o de via de penetraci\xc3\xb3, segons determinades caracter\xc3\xadstiques fisicoqu\xc3\xadmiques del bacteri, segons les seves variants gen\xc3\xb2miques o segons l\'especificitat immunol\xc3\xb2gica dels m\xc3\xbaltiples tipus de neurotoxines que produeix. Fins fa poc temps, es coneixien set serotipus diferents de la neurotoxina botul\xc3\xadnica i uns 40 subtipus. Aquesta nomenclatura \xc3\xa9s motiu de revisi\xc3\xb3 avui dia._NEWLINE_De forma excepcional, el botulisme d\'origen alimentari pot ser causat per un altre clostridi, el Clostridium baratii. Aquest tipus de botulisme ha estat descrit poques vegades a la literatura m\xc3\xa8dica. Una d\'elles a Barcelona. Es coneixen diferents soques d\'aquest clostridi, caracteritzades gen\xc3\xb2micament i trobades a fonts de contaminaci\xc3\xb3 molt diverses. Algunes d\'elles s\xc3\xb3n aerotolerants._NEWLINE_El Clostridium butyricum \xc3\xa9s un bacteri habitual de la microbiota de persones i animals. Les soques no pat\xc3\xb2genes s\xc3\xb3n emprades en el tractament probi\xc3\xb2tic d\'algunes malalties. Les soques pat\xc3\xb2genes, per\xc3\xb2, poden provocar botulisme infantil i enterocolitis necrotitzants molt greus en nadons preterme. En aquests casos, les diferents soques del bacteri tenen efectes antag\xc3\xb2nics en la mucosa intestinal, relacionats amb la fermentaci\xc3\xb3 dels carbohidrats_NEWLINE_No hi ha un tractament espec\xc3\xadfic de la malaltia, a banda d\'administrar anticossos policlonals antit\xc3\xb2xics (preparats d\'immunoglobulines d\'origen equ\xc3\xad, actius contra diversos tipus de toxines botul\xc3\xadniques) i les oportunes t\xc3\xa8cniques de suport vital. L\'antitoxina m\xc3\xa9s emprada \xc3\xa9s la trivalent, efectiva contra les toxines de tipus A, B i E. Existeix una antitoxina heptavalent, activa contra tots els tipus coneguts de toxina botul\xc3\xadnica (A-G). Treballs in vivo han neutralitzat la toxina E emprant un antic\xc3\xb2s IgG humanitzat (sotm\xc3\xa8s a modificacions parat\xc3\xb2piques). Una combinaci\xc3\xb3 d\'anticossos monoclonals es capa\xc3\xa7 de neutralitzar m\xc3\xbaltiples subtipus de la toxina F (causant d\'un baix percentatge de casos de botulisme). S\'ha demostrat que determinats derivats de les benzoquinones s\xc3\xb3n inhibidors endoc\xc3\xadtics de la toxina A, si b\xc3\xa9 encara no hi ha cap assaig sobre un possible compost terap\xc3\xa8utic d\'aquest tipus amb una concentraci\xc3\xb3 m\xc3\xadnima inhibitoria segura. Tamb\xc3\xa9 han estat identificades subst\xc3\xa0ncies quinole\xc3\xafniques (compostos heteroc\xc3\xadclics provinents del naftal\xc3\xa8) que inactiven les metal\xc2\xb7loproteases de la cadena lleugera de dita neurotoxina A i que podrien ser cl\xc3\xadnicament viables._NEWLINE_Des de fa uns anys, es treballa en modificar aquests anticossos per mitj\xc3\xa0 de lligaments amb p\xc3\xa8ptids que facilitin la seva penetraci\xc3\xb3 intracel\xc2\xb7lular i la inhibici\xc3\xb3 de la toxina. Tamb\xc3\xa9 s\'intenten dissenyar nous f\xc3\xa0rmacs, amb subst\xc3\xa0ncies derivades de la piridina i emprades per tractar malalties degeneratives, dirigits a evitar els danys neuromusculars propis del botulisme._NEWLINE_El diagn\xc3\xb2stic diferencial del botulisme inclou la s\xc3\xadndrome de Guillain-Barr\xc3\xa9, la miastenia gravis, intoxicaci\xc3\xb3 per tetradotoxina o toxiinfecci\xc3\xb3 aliment\xc3\xa0ria per marisc. La detecci\xc3\xb3 preco\xc3\xa7 de la toxina \xc3\xa9s fonamental per instaurar el tractament adient. S\'ha desenvolupat un test ELISA sobre una base microflu\xc3\xaddica que pot identificar-la en uns 75 minuts. Actualment, als laboratoris especialitzats s\'utilitzen t\xc3\xa8cniques de PCR quantitativa (qPCR) d\'alta sensibilitat. Un equip d\'investigadors xinesos desenvolupa un m\xc3\xa8tode de tires d\'immunocromatografia de flux lateral amb nanopart\xc3\xadcules d\'or, per detectar de forma r\xc3\xa0pida i econ\xc3\xb2mica en s\xc3\xa8rum el botulisme A en zones a\xc3\xafllades o de limitats recursos sanitaris._NEWLINE_No hi ha tampoc una vacuna actualment aprovada per prevenir el botulisme. Diferents grups de recerca treballen en el desenvolupament una vacuna sint\xc3\xa8tica d\'ADN que aconsegueixi una resposta immunol\xc3\xb2gica efica\xc3\xa7 contra la malaltia. L\'any 2011, els CDC van tancar la seva l\xc3\xadnia d\'investigaci\xc3\xb3 sobre la vacuna toxoide pentavalent contra el botulisme esmentada m\xc3\xa9s amunt. Ara, els estudis sobre aquest tema es centren en les relacions de recombinaci\xc3\xb3 hoste-receptor. Un altre camp de recerca d\'especial inter\xc3\xa8s s\xc3\xb3n les vacunes basades en vectors virals pr\xc3\xa8viament atenuats o inactivats, tot i que la possibilitat d\'integraci\xc3\xb3 del genoma viral en el genoma hum\xc3\xa0 limita aquests tipus de treballs._NEWLINE_Una variant poc comuna de botulisme \xc3\xa9s el botulisme infantil. Fou tipificada l\'any 1976. Afecta els nens de menys de dotze mesos d\'edat (~entre 1-52 setmanes), en els que una colonitzaci\xc3\xb3 temporal de l\'intest\xc3\xad per clostridis comporta la producci\xc3\xb3 in situ de toxines botul\xc3\xadniques. La intoxicaci\xc3\xb3 \xc3\xa9s el resultat d\'ingerir espores de C. botulinum, no de toxines pr\xc3\xa8viament formades. Aquesta malaltia, considerada rara, sembla afectar -fins a hores d\'ara- nens de tot el m\xc3\xb3n, excepte els africans. Els tipus de C. botulinum a\xc3\xafllats amb m\xc3\xa1s freq\xc3\xbc\xc3\xa8ncia en aquesta forma de la malaltia han estat els A i B, mentre que els E i F s\'han descrit relativament poques vegades. La bibliografia menciona un cas produ\xc3\xaft pel tipus C. Tamb\xc3\xa9 han sigut identificades soques productores de toxines Ab, Ba i Bf. La infecci\xc3\xb3 provoca p\xc3\xa8rdua de la motilitat intestinal i par\xc3\xa0lisi progressiva descendent. Alguns especialistes recomanen administrar tiamina en cas d\'intoxicaci\xc3\xb3 infantil per determinades soques de C. botulinum amb capacitat de degradar aquesta vitamina, ja que el seu d\xc3\xa8ficit complica la recuperaci\xc3\xb3 neurol\xc3\xb2gica del nen. El medi rural i la proximitat a llocs en construcci\xc3\xb3 s\xc3\xb3n factors de risc en el botulisme infantil per la possible pres\xc3\xa8ncia d\'espores al s\xc3\xb2l o flotants. S\'ha registrat algun cas de mort sobtada causat per inhalaci\xc3\xb3 de pols dom\xc3\xa8stica contaminada. La dosi m\xc3\xadnima infectiva d\'espores de C. botulinum oscil\xc2\xb7la entre 10 i 100. No es recomanable donar infusions d\'esp\xc3\xa8cies vegetals als nens molt petits, ja que poden contenir espores no destru\xc3\xafdes. De vegades, aquest tipus de botulisme s\'ha originat per la ingesta de melassa de ra\xc3\xafm. Es pot presentar com un quadre d\'abdomen agut secundari a intussuscepci\xc3\xb3 intestinal. El diagn\xc3\xb2stic en nens molt petits no \xc3\xa9s senzill, ja que algunes formes d\'atr\xc3\xb2fia espinal presenten signes similars i els resultats dels EMGs no s\xc3\xb3n patognom\xc3\xb2nics._NEWLINE_La variant adulta del botulisme infantil es coneix com a botulisme ocult, indeterminat o botulisme ent\xc3\xa8ric de l\'adult. Inclou els casos que no poden ser atribu\xc3\xafts a un aliment concret. Es troben toxines a la femta, per\xc3\xb2 no a l\'aliment sospit\xc3\xb3s (en el qual es poden detectar o no espores). Es veu en persones amb alguna anormalitat del tracte gastrointestinal o antecedents de cirurgia pr\xc3\xa8via. Excepcionalment, s\'ha descrit en p\xc3\xa0rvuls sotmesos a quimioter\xc3\xa0pia i antibioticoter\xc3\xa0pia endovenosa en el context d\'un tractament anticancer\xc3\xb3s, un fet que fa sospitar que un estat immunitari alterat afavoreix el desenvolupament d\'aquest tipus de botulisme._NEWLINE_Entre els aliments m\xc3\xa9s exposats a la contaminaci\xc3\xb3 solen trobar-se les verdures i llegums enllaunades a casa o -a vegades- elaborades industrialment, a m\xc3\xa9s dels productes derivats del porc (pernil curat, entre altres) i el peix cru o fumat. El consum de peixos salats i sense eviscerar, d\'aigua dol\xc3\xa7a o marins -de vegades relacionat amb costums tradicionals-, \xc3\xa9s una causa coneguda de casos de botulisme. La creen\xc3\xa7a que la mel no provoca botulisme s\'ha demostrat falsa. Malgrat complir les oportunes normes sanit\xc3\xa0ries, no \xc3\xa9s factible aplicar un tractament t\xc3\xa8rmic prou intens a la mel per destruir les espores sense alterar les caracter\xc3\xadstiques organol\xc3\xa8ptiques del producte i no es recomana que la consumeixen nens de menys d\'un any d\'edat. Brots de botulisme han estat provocats pel consum de begudes alcoh\xc3\xb2liques elaborades "artesanalment" a les presons._NEWLINE_Els aliments potencialment responsables d\'una intoxicaci\xc3\xb3 botul\xc3\xadnica s\xc3\xb3n molts i poden tenir grans difer\xc3\xa8ncies entre ells segons sigui la zona geogr\xc3\xa0fica d\'origen. A China, durant molts anys, el principal menjar causant de botulisme fou un formatge cassol\xc3\xa0 fet amb tofu i avui dia encara el tofu fermentat provoca casos de botulisme. Salses de formatge industrials, preservades de forma inadequada, han estat diverses vegades l\'origen d\'intoxicacions als EUA. A It\xc3\xa0lia, espor\xc3\xa0dicament es veuen casos de botulisme en relaci\xc3\xb3 amb el consum de grelos conservats de forma artesanal._NEWLINE_El botulisme tamb\xc3\xa9 es produeix quan el bacteri entra a l\'organisme a trav\xc3\xa9s d\'una ferida i produeix la toxina en l\'interior d\'aquesta. Acostuma a presentar-se en drogoaddictes que s\'administren la droga per via intramuscular o subcut\xc3\xa0nia (Butil-hidroxitolu\xc3\xa8  o hero\xc3\xafna marr\xc3\xb3, especialment). Algun cas de dites caracter\xc3\xadstiques originat pel serotip B i presentant formaci\xc3\xb3 secund\xc3\xa0ria d\'absc\xc3\xa9s al punt de la injecci\xc3\xb3 ha estat tractat amb desbridament, penicil\xc2\xb7lina G i antitoxina espec\xc3\xadfica, aconseguint-se una r\xc3\xa0pida curaci\xc3\xb3 sense seq\xc3\xbceles. Aquest tipus de botulisme tamb\xc3\xa9 s\'ha descrit en consumidors de coca\xc3\xafna per via nasal, sent petites lesions a la mucosa la porta d\'entrada del bacteri. S\'han descrit casos de botulisme per inhalaci\xc3\xb3 en persones que feien aut\xc3\xb2psies d\'animals infectats. Es creu que les toxines del bacteri tenen la capacitat de travessar els epitelis respiratoris, per se o amb l\'ajut de determinades prote\xc3\xafnes transportadores. _NEWLINE_\xc3\x89s una de les possibles complicacions de les fractures obertes, sobretot si resten un temps exposades a la pols. Als EUA, la incid\xc3\xa8ncia d\'aquesta particular forma de botulisme \xc3\xa9s de 0,29/10000 fractures obertes. Un problema afegit a la infecci\xc3\xb3 \xc3\xa9s el fet que els aminoglic\xc3\xb2sids, emprats en determinats procediments de cirurgia ortop\xc3\xa8dica o en la profilaxi operat\xc3\xb2ria, potencien els efectes neurot\xc3\xb2xics del bacteri.  _NEWLINE_Rarament, el botulisme pot ser iatrog\xc3\xa8nic (una complicaci\xc3\xb3 derivada d\'una ter\xc3\xa0pia o acte curatiu). L\'\xc3\xbas cosm\xc3\xa8tic de preparats de toxina botul\xc3\xadnica elaborats sense control sanitari ha causat alguns casos de botulisme. S\'ha descrit algun cas de par\xc3\xa0lisi botul\xc3\xadnica despr\xc3\xa9s d\'aplicar t\xc3\xb2picament mel a nadons._NEWLINE_Recentment s\'ha identificat una soca de Clostridium botulinum (la IBCA10-7060), a\xc3\xafllada d\'un nen amb botulisme infantil, que produeix un tipus de toxina botul\xc3\xadnica (TbH) no conegut fins ara. Encara que la seva nomenclatura toxicol\xc3\xb2gica no \xc3\xa9s la definitiva (TbH, TbFA o TbHA), ha estat identificada una antitoxina espec\xc3\xadfica amb capacitat terap\xc3\xa8utica._NEWLINE_La soca 89G d\'un bacteri diferent que pertany al mateix g\xc3\xa8nere, el Clostridium argentinense, genera toxina botul\xc3\xadnica del tipus G. \xc3\x89s un bacteri que ha estat a\xc3\xafllat en casos de botulisme i osteomielitis derivats d\'una lesi\xc3\xb3 traum\xc3\xa0tica oberta. _NEWLINE_El botulisme \xc3\xa9s una de les malalties considerades com a arma a emprar en una guerra biol\xc3\xb2gica o en un atac terrorista. Fou una de les malalties emprades en els experiments de la Unitat 731, entre 1939 i 1945. El r\xc3\xa8gim de Saddam Hussein va desenvolupar un programa d\'armes d\'aquestes caracter\xc3\xadstiques entre 1985 i 1991, que no va utilitzar-se durant la Guerra del Golf i que fou abandonat uns anys m\xc3\xa9s tard, i la secta japonesa Aum Shinriky\xc5\x8d va intentar propagar el bacteri pels carrers de Tokio sense \xc3\xa8xit abans del seu atac amb gas sarin l\'any 1995. La possibilitat de disseminar la toxina en forma d\'aerosol o de crear un h\xc3\xaddrid amb ella i soques d\'enterobacteris t\xc3\xb2xics, m\xc3\xa9s estables i resistents, per alterar els efectes del s\xc3\xa8rum antibotul\xc3\xadnic s\xc3\xb3n fets que els experts en bioseguretat veuen amb preocupaci\xc3\xb3. Les espores de Clostridium botulinum s\xc3\xb3n relativament resistents a la llum ultravioleta i resisteixen b\xc3\xa9 els alcohols, els composts fen\xc3\xb2lics, els d\'amoni quaternari i els mercurials org\xc3\xa0nics. S\xc3\xb3n destru\xc3\xafdes pels \xc3\xb2xids d\'etil\xc3\xa8 i propil\xc3\xa8 (que provoquen l\'alquilaci\xc3\xb3 de la guanina i de l\'adenina de l\'ADN de l\'espora), pel formol i pels \xc3\xa0cids i bases de forta concentraci\xc3\xb3. Els \xc3\xa0cids asc\xc3\xb2rbic i dehidroasc\xc3\xb2rbic neutres eliminen les espores dels clostridis en general. La cloraci\xc3\xb3 dels sistemes p\xc3\xbablics d\'abastament d\'aigua \xc3\xa9s una forma bastant efica\xc3\xa7 de protecci\xc3\xb3 davant d\'intents d\'intoxicaci\xc3\xb3 massiva, sempre que la quantitat dels clostridis o de la toxina sigui baixa. En aquests sup\xc3\xb2sits es recomana bullir l\'aigua 10\xc2\xb4 per destruir les formes vegetatives del bacteri. La ind\xc3\xbastria l\xc3\xa0ctia es considera un possible objectiu per aquesta mena d\'actuacions, per aix\xc3\xb2 s`han proposat diverses millores per detectar les toxines en els processos de preparaci\xc3\xb3, envasament, magatzematge i transport d\'aquest tipus de productes._NEWLINE_Un programa europeu de recerca (AntiBotABE Project) treballa en el desenvolupament de nous anticossos recombinants que tinguin la capacitat de neutralitzar sense riscos les neurotoxines botul\xc3\xadniques A, B i E. Ara per ara, s\'ha aconseguit una barreja d\'anticossos oligoclonals amb una predictible alta toler\xc3\xa0ncia en humans que podria tenir aplicacions cl\xc3\xadniques en el futur.\n_START_SECTION_\nBotulisme animal\n_START_PARAGRAPH_\nA banda de ser una malaltia humana, el botulisme afecta a molts animals, vertebrats i invertebrats. Cavalls (en especial els poltres), ovelles, pollastres, lleons o papions -per exemple- poden infectar-se amb Clostridium botulinum, sobretot dels tipus neurot\xc3\xb2xics A i B, o C/D a la zona del Mediterrani. La taxa de superviv\xc3\xa8ncia dels cavalls (de m\xc3\xa9s de sis mesos d\'edat) amb botulisme tractats en un hospital veterinari especialitzat \xc3\xa9s quasi del 50%. Aquests animals s\xc3\xb3n especialment sensibles a la malaltia i en determinades zones es recomanable la vacunaci\xc3\xb3 i el control peri\xc3\xb2dic de menjar i aigua. Algunes soques del bacteri poden colonitzar de forma endof\xc3\xadtica el tr\xc3\xa8vol blanc (Trifolium repens, una planta farratgera) i ser ingerides pel bestiar bov\xc3\xad. La pres\xc3\xa8ncia del bacteri en els animals lleters \xc3\xa9s un problema creixent de salut p\xc3\xbablica als pa\xc3\xafsos en vies de desenvolupament. Cal dir que una correcta pasteuritzaci\xc3\xb3 dels productes l\xc3\xa0ctics inactiva m\xc3\xa9s del 99,5% de les toxines botul\xc3\xadniques._NEWLINE_Es treballa per desenvolupar una vacuna recombinant quim\xc3\xa8rica contra el botulisme bov\xc3\xad tipus C i D. Al Brasil s\'ha avaluat l\'efecte d\'una vacuna d\'aquestes caracter\xc3\xadstiques en les poblacions de Bubalus bubalis, una esp\xc3\xa8cie introdu\xc3\xafda que t\xc3\xa9 una considerable import\xc3\xa0ncia pels ramaders brasilers. El bestiar afecte de pica \xc3\xa9s m\xc3\xa9s procliu a desenvolupar la infecci\xc3\xb3._NEWLINE_Fa uns anys, a granges pelleteres del nord d\'Europa es produ\xc3\xafren brots importants de botulisme, causats per pinsos fets amb farines animals contaminades. Actualment, aquests productes es controlen segons el Reglament (UE) 56/2013. Es creu que l\'augment de casos de botulisme cr\xc3\xb2nic a les explotacions de remugants podria tenir relaci\xc3\xb3 amb canvis en l\'equilibri de la microbiota intestinal, provocats per la ingesti\xc3\xb3 de glifosat. A llocs on no es disposa d\'antitoxines pel bestiar bov\xc3\xad, un tractament amb carb\xc3\xb3 activat, vitamina AD3E, microminerals i suplements probi\xc3\xb2tics, sense antibi\xc3\xb2tics anticlostridials ni administraci\xc3\xb3 endovenosa de fluids (que augmenta la congesti\xc3\xb3 pulmonar dels animals), ha demostrat tenir una bona efic\xc3\xa0cia. _NEWLINE_\xc3\x89s destacable el botulisme aviar, que ataca 117 esp\xc3\xa8cies d\'aus salvatges de 22 fam\xc3\xadlies diferents. Afecta a les aus aqu\xc3\xa0tiques, en especial als an\xc3\xa0tids. A diferents llocs de Catalunya, aquest fet \xc3\xa9s bastant habitual. El mecanisme de transmissi\xc3\xb3 entre dites aus \xc3\xa9s la ingesta de llimacs portadors o de larves de d\xc3\xadpters necr\xc3\xb2fags contaminades amb el bacteri, desenvolupades sobre les restes d\'altres aus mortes per la toxina i que actuen com a vectors. Els s\xc3\xadmptomes caracter\xc3\xadstics de la malaltia en aquests animals s\xc3\xb3n debilitat i par\xc3\xa8sia progressiva que evoluciona cap a una par\xc3\xa0lisi fl\xc3\xa0ccida de les potes, ales, coll i parpelles i que acaba impossibilitant el vol i la marxa. No poden mantenir la postura normal del coll i, si es troben a l\'aigua, molts moren ofegats. El botulisme aviar es considera una malaltia emergent a Europa, sobretot a l\'aviram. Investigadors francesos han desenvolupat una nova t\xc3\xa8cnica de PCR en temps real optimitzada per detectar, amb gran sensibilitat i excel\xc2\xb7lent especificitat, diferents varietats de botulisme en mostres de fetge d\'aus dom\xc3\xa8stiques i salvatges. _NEWLINE_No totes les aus aqu\xc3\xa0tiques presenten la mateixa vulnerabilitat davant la infecci\xc3\xb3 botul\xc3\xadnica. Uns dels possibles motius s\xc3\xb3n la resili\xc3\xa8ncia filogen\xc3\xa8tica, el tipus d\'alimentaci\xc3\xb3, difer\xc3\xa8ncies anat\xc3\xb2miques del tracte digestiu, l\'estacionalitat, l\'abund\xc3\xa0ncia en una zona concreta de determinats insectes necr\xc3\xb2fags propagadors de la infecci\xc3\xb3 o la pres\xc3\xa8ncia del cargol invasor Physa acuta, un conegut vehicle epidemiol\xc3\xb2gic del bacteri. Els insectes i altres invertebrats amb un sistema nervi\xc3\xb3s senzill no tenen receptors sin\xc3\xa0ptics complexos (com ara els gangli\xc3\xb2sids polisi\xc3\xa0lics) que puguin ser alterats per les toxines botul\xc3\xadniques, per aix\xc3\xb2 s\xc3\xb3n resistents al botulisme i actuen com a vectors de la malaltia. _NEWLINE_La descomposici\xc3\xb3 de plantes, algues o animals en certes terres o aiguamolls origina el medi anaer\xc3\xb2bic en el que creix i s\'alimenta de forma saprof\xc3\xadtica el bacteri. Les espores del tipus neurot\xc3\xb2xic E es poden trobar al tracte digestiu dels peixos dels llacs i s\xc3\xb3n un perill per a les aus pisc\xc3\xadvores o les persones que mengen aquests peixos fumats.'